送黄景微西遊
作者：黄庶
朝代：宋

paragraphs: 先生古肝脾，久恨不得識。
唯聞公卿家，要作門下客。
千載卞和淚，爭磨薦書墨。
姓名落四海，履雜車馬迹。
塵埃十年衣，幾度改顔色。
紛紛九衢中，拭眼見珪璧。
敝褐埋衆人，胸肺無丈尺。
從來饑渴心，既見轉不釋。
斗酒聽語論，今古吐白黑。
秋入汴柳枝，買馬欲西適。
虜方豺狼驕，似漢子弟國。
予知弱諸侯，必得主父策。